Man erken hy slaan vriendin met stoel doodArgieffoto: SAPD ŉ Man het hom aan die polisie oorgegee nadat hy aan polisiebeamptes erken het hy het sy vriendin met ŉ stoel doodgeslaan. Kapt. Mali Govender, woordvoerder van die polisie, het gesê die 29-jarige man het hom Sondagoggend by die Joza-polisiestasie in Grahamstad oorgegee. “Daar word beweer dat die verdagte Sondag in die vroeë oggendure by sy huis aangekom het. Hy en sy 20-jarige vriendin het glo in ŉ rusie betrokke geraak, waarna hy ŉ stoel gevat en haar aangerand het. Hy het haar gelos waar sy op die vloer gelê het en gaan slaap. Toe hy vanoggend [Sondagoggend] wakker word, het hy haar dood aangetref,” het Govender gesê. Sy het gesê die vrou het erge beserings aan haar bolyf gehad. Govender wou nie onmiddellik die oorledene se naam bekendmaak nie, aangesien haar naasbestaandes eers in kennis gestel moet word. Die verdagte sal vandeesweek in die Grahamstad-landdroshof verskyn op aanklag van moord.